Julia Sangervo

Julia Josefiina Sangervo (s. 1994 Helsinki) on suomalainen psykologi, yrittäjä ja vihreiden poliitikko Tampereelta. Hän toimii Tampereen kaupunginvaltuuston toisena varapuheenjohtajana ja Pirkanmaan hyvinvointialueen aluevaltuutettuna. Lisäksi hän tuli vihreiden listoilta ensimmäiseksi varalle Pirkanmaan vaalipiirissä eduskuntavaaleissa 2023. Sangervo on profiloitunut mielenterveyspolitiikan uudistamisen puolestapuhujana.
Koulutus ja psykologin ura.
Sangervo on valmistunut Tampereen yliopistosta psykologian maisteriksi. Hän on työskennellyt opintopsykologina Tampereen yliopistossa, työpsykologina Pirkanmaan työ- ja elinkeinotoimistossa, opiskelijoiden lyhytterapeuttina YTHS:llä sekä koulupsykologina Punkalaitumen, Hämeenkyrön, Parkanon ja Kihniön kouluissa. Sangervo on myös toiminut tutkijana ja ollut mukana kehittämässä psykologista ymmärrystä ilmastonmuutokseen liittyvistä ilmiöistä.
Hän on julkaissut vertaisarvioituja tieteellisiä artikkeleita ilmastonmuutokseen liittyvistä tunteista, kuten ilmastoahdistuksesta ja -toivosta, sekä niiden yhteydestä ilmastotoimiin. Psykologina Sangervo on toiminut myös yrittäjänä tarjoten koulutuksia, asiantuntijapuheenvuoroja sekä lyhytterapeuttista tukea erityisesti nuorille.
Sangervo palkittiin 2021 vuoden psykologian opiskelijana teemalla "mielenrauhanturvaaja" sekä 2023 vuoden psykologiyrittäjänä kategoriassa "panos psykologiyhteisölle." Hänen pro gradu -tutkielmansa palkittiin Pirkanmaan psykologiyhdistyksen gradupalkinnolla 2020 ja Yhteiskuntatieteellisen ympäristötutkimuksen seuran gradupalkinnolla 2021.
Sangervo nimitettiin MIELI ry:n asiantuntijapsykologiksi keväällä 2025.
Poliittinen ura.
Sangervon poliittinen ura alkoi, kun hän asettui vuoden 2022 aluevaaleissa sitoutumattomana vihreiden ehdokkaaksi. Hänet valittiin aluevaltuustoon 1 287 äänellä. Vuonna 2023 hän asettui ehdolle eduskuntavaaleissa ja tuli ensimmäiseksi varalle vihreiden listalta. Hän oli ehdolla myös vuoden 2024 eurovaaleissa, jossa sai 12 433 ääntä eikä tullut valituksi.
Vuonna 2025 Sangervo uusi paikkansa aluevaltuustossa 5 019 äänellä. Hän oli myös ensimmäistä kertaa ehdolla Tampereen kaupunginvaltuustoon ja tuli valituksi 3 076 äänellä. Sangervo sai toiseksi eniten ääniä Pirkanmaalla ja neljänneksi eniten Tampereella, ja sai molemmissa vaaleissa kaikista naisehdokkaista eniten ääniä.
Vuosina 2023–2025 Sangervo toimi vihreiden puoluehallituksen jäsenenä. Vuodesta 2024 lähtien hän on toiminut vihreiden aluevaltuustoryhmän varapuheenjohtajana.
Vuonna 2025 Sangervo nimitettiin Tampereen kaupunginvaltuuston 2. varapuheenjohtajaksi. 
Poliittiset teemat.
Sangervo sanoo lähteneensä politiikkaan, koska on nähnyt, miten ”jatkuvasti kiihtyvä yhteiskuntamme polttaa loppuun sekä meidät että ympäristömme”. Sangervon keskeisin poliittinen teema on ollut mielenterveyden edistäminen, jonka hän on tiivistänyt kuvaamalla, että kaikki politiikka on mielenterveyspolitiikkaa. Hänen mukaansa mielenterveysongelmien kasvu on niin inhimillisesti kuin taloudellisesti yksi suurimmista haasteistamme. Sen keskeinen aiheuttaja in suoritusyhteiskunta, jota kuvastaa jatkuvasti kuomittavammaksi muuttunut työelämä ja koulutusjärjestelmä.
Sangervon mukaan hyvä mielenterveys syntyy suhteessa ympäristöön ja yhteiskuntaan ja siksi mielenterveyskriisin ratkaisu tarvitsee kattavasti psykologian asiantuntemusta myös politiikkaan. Sangervo painottaa erityisesti heikoimmassa asemassa olevien oikeuksia ja on nostanut keskusteluun yhteiskunnan rakenteellista eriarvoisuutta sekä sen vaikutuksia mielenterveyteen ja osallisuuteen. Lisäksi hän on nostanut esiin inhimillisen ja tutkittuun tietoon perustuvan päätöksenteon merkitystä. Sangervo on myös aktiivisesti nostanut esiin tarvetta uudistaa päihde- ja huumepolitiikkaa muun muassa huumeiden käyttöhuoneiden ja käytön dekriminalisaation avulla. Sangervo on puhunut mielenterveydestä myös julkisissa esiintymisissä ja sosiaalisessa mediassa, jossa hän jakaa tietoa matalalla kynnyksellä.
Yksityiselämä.
Sangervo on kertonut olleensa nuorena syrjäytynyt ja kärsineensä mielenterveys- sekä päihdeongelmista. Hän on maininnut näiden kokemusten vaikuttaneen hakeutumiseensa politiikkaan. Sangervo aloitti lukio-opintonsa Savonlinnan taidelukiossa, keskeytti ne, mutta valmistui myöhemmin Eiran aikuislukiosta ylioppilaaksi ja pääsi sen kautta Tampereen yliopistoon opiskelemaan psykologiaa. Hän harrastaa aktiivisesti yleisissä saunoissa käymistä ja luonnonvesissä uintia. Sangervo on kuvannut omaa luontosuhdettaan tärkeäksi palautumisen ja hyvinvoinnin lähteeksi.